لاہور: محمد شہباز شریف پارے کہ بھلا یخ انا سوب آن ترکیہ نا الس ءِ باسن ءُ پُچ و کٹ آتا بھاز گرج ءِ۔ پاکستان آن سد ٹن کمکی گڑا ترکیہ غا گدریفنگ انگ ءِ وخت اس کہ جم وڑاٹ 142 ٹن کمکی گڑا ترکیہ غا گدریفنگک، ترکیہ و شام اٹی بروک آ زمی جمب آن مروک آ بھسکاری ءِ تدوک آ سد سال اٹی ہم خنتنن، ترکیہ و شام اٹی مخلوق تینا دوست آتے پٹنگ اٹی ءُ، ننا دعاک و ہمدردیک ترکیہ الس تون ءُ۔ اوپارے کہ ایلم ملک ترکیہ وشام اٹی بھلو است ہسون زمی جمب اس بس، ہراڑان ہزار آ قیمتی جون تا نسخان مس، پاکستانی الس ترک ایلم تا دا ڈکھیائی ٹی بریبر نا شریک ءِ، و دا مشکل ساہت اٹی ترکیہ نا الس تون ہروڑنا کمک کننگ کن تیار ءُ، ریسکیو ٹیم تا کنڈ آن زندہ بچوک آ تا پٹنگ نا چرجوئی برجاءِ، پاکستان نا ہر ضلع ٹی تینا ایلم ملک ترکیہ و شام انا کمک کن عطیہ جمع کننگ کن سینٹر جوڑ کننگ انگ ءِ و مچ آ ملک انا غٹ تعلیمی دارہ غاتیٹی ہم عطیہ جمع کننگک، پاکستان آرمی و ریسکیو نا ٹیمک ترکیہ غا سرمسنو۔ محمد شہباز شریف پارے کہ ترکیہ ٹی زمی جمب آن پد اٹی ترک صدر طیب اردگان ءِ فون کریٹ و ہروڑنا کمک نا باوری کرفیٹ کہ پاکستان ترکیہ ءِ وخت اس ہم داحالیت آتیٹی تنیا اِلیپک، جمعتہ المبارک نا مبارک دے انا وخت آ ترکی نا الس نا ہرافک دنیا ءِ اِلانو اوفتے کن بخشش نا دعا کننگے و عطیہ غاتا خواست کننگے۔ اوپارے کہ پاکستان نا کنڈ آن ترکیہ نا کمک نا چرجوئی ہڑدے برجاسلک۔ او الس، پوریاگر و آسودہی ادارہ غاتیان کمک تننگ کن زیات آن زیات بشخ ہلنگ نا خواست کرے۔ داوخت آ ترکیہ قونصل جنرل پاکستانی حکومت و الس نا ترکیہ تون یکجہتی نا درشانی ءِ کننگ نا ستاءِ کرے و پارے کہ ہڑتوم آ ملک آتا اسہ ایلو نا تعلقداری سوگوبنداوتیاٹی ءُ۔
(اے پی پی)
